Poliisilaitokset Suomessa

Poliisilaitos on Suomen poliisin hallinnollinen paikallisyksikkö. Suoraan poliisihallituksen alaisuudessa on 11 poliisilaitosta, lisäksi Ahvenanmaalla on oma poliisilaitos, joka on hallinnollisesti Ahvenanmaan maakuntahallituksen alainen. Poliisilaitoksen palveluverkkoon voi kuulua pääpoliisiaseman ohella muita poliisiasemia, poliisin palvelupisteitä ja yhteispalvelupisteitä.

Vuoden 2009 alussa vanhat, 90 kihlakuntien alueilla toiminutta poliisilaitosta lakkautettiin ja muodostettiin uudet, maakuntien alueita vastanneet 25 poliisilaitosta, muutamia poikkeuksia lukuun ottamatta. Kullakin poliisilaitoksella oli yksi pääpoliisiasema, kihlakunnan poliisilaitoksista muutetut 65 poliisiasemaa sekä palvelupisteitä. Uudellamaalla oli neljä (Länsi-, Keski- ja Itä-Uusimaa sekä Helsinki), Pohjois-Pohjanmaalla kolme (Jokilaaksot, Oulu ja Koillismaa) ja Lapissa kaksi (Lappi ja Peräpohjola) poliisilaitosta. Kruunupyy, Luoto, Pedersören kunta, Pietarsaari ja Uusikaarlepyy sijaitsevat Pohjanmaalla, mutta eivät kuuluneet Pohjanmaan vaan Keski-Pohjanmaan ja Pietarsaaren poliisilaitokseen. Lisäksi Vaala sijaitsi tuolloin Kainuussa, mutta kuului Oulun poliisilaitokseen.

Vuoden 2009 poliisilaitosjako jäi lyhytikäiseksi, kun vuoden 2014 alussa poliisilaitosten määrä supistui edelleen 12:een poliisin hallintorakenneuudistuksen myötä. Tässä yhteydessä palvelupisteet saivat jälleen poliisiaseman nimikkeen. Aiempia kihlakuntien poliisilaitoksia vastaavista poliisiasemista on lakkautettu Haukiputaan, Kaarinan ja Limingan poliisiasemat vuonna 2016 sekä Karkkilassa sijainnut Vihdin poliisiasema jo vuonna 2013.

Lapin poliisilaitos on ilmoittanut, ettei Enontekiölle enää sijoiteta poliisipartiota, kun nykyisin alueella työskentelevät poliisit jäävät eläkkeelle vuoden 2018 alussa. Enontekiölle harkitaan nyt omaa turvallisuuspalvelua. Se olisi ensimmäinen kuntaseriffi Suomessa.

Luettelo poliisilaitoksista 

Suluissa pääpoliisiaseman sijainti.

 Ahvenanmaan poliisilaitos (Maarianhamina)
 Helsingin poliisilaitos (Helsinki)
 Hämeen poliisilaitos (Lahti)
 Itä-Suomen poliisilaitos (Kuopio)
 Itä-Uudenmaan poliisilaitos (Vantaa)
 Kaakkois-Suomen poliisilaitos (Kouvola)
 Lapin poliisilaitos (Rovaniemi)
 Lounais-Suomen poliisilaitos (Turku)
 Länsi-Uudenmaan poliisilaitos (Espoo)
 Oulun poliisilaitos (Oulu)
 Pohjanmaan poliisilaitos (Vaasa)
 Sisä-Suomen poliisilaitos (Tampere)

Luettelo poliisilaitoksista vuosina 2009–2013 

 Ahvenanmaan poliisilaitos (Maarianhamina)
 Etelä-Karjalan poliisilaitos (Lappeenranta)
 Etelä-Pohjanmaan poliisilaitos (Seinäjoki)
 Etelä-Savon poliisilaitos (Mikkeli)
 Helsingin poliisilaitos (Helsinki)
 Itä-Uudenmaan poliisilaitos (Vantaa)
 Jokilaaksojen poliisilaitos (Ylivieska)
 Kainuun poliisilaitos (Kajaani)
 Kanta-Hämeen poliisilaitos (Hämeenlinna)
 Keski-Pohjanmaan ja Pietarsaaren poliisilaitos (Kokkola)
 Keski-Suomen poliisilaitos (Jyväskylä)
 Keski-Uudenmaan poliisilaitos (Järvenpää)
 Koillismaan poliisilaitos (Kuusamo)
 Kymenlaakson poliisilaitos (Kotka)
 Lapin poliisilaitos (Rovaniemi)
 Länsi-Uudenmaan poliisilaitos (Espoo)
 Oulun poliisilaitos (Oulu)
 Peräpohjolan poliisilaitos (Tornio)
 Pirkanmaan poliisilaitos (Tampere)
 Pohjanmaan poliisilaitos (Vaasa)
 Pohjois-Karjalan poliisilaitos (Joensuu)
 Pohjois-Savon poliisilaitos (Kuopio)
 Päijät-Hämeen poliisilaitos (Lahti)
 Satakunnan poliisilaitos (Pori)
 Varsinais-Suomen poliisilaitos (Turku)

Poliisilaitokset vuosina 1996–2008 
Katso Luettelo Suomen kihlakunnista

Poliisilaitokset vuoteen 1996 
Katso Luettelo Suomen nimismiespiireistä

Lähteet 

Suomen poliisitoimi